Rondloperleeu ‘teen dié tyd weer honger’Argieffoto. Foto: SANParks Die rondloperleeu wat verlede maand uit die Karoo Nasionale Park naby Beaufort-Wes in die Wes-Kaap ontsnap het, het in die afgelope week nog nie weer prooi platgetrek nie en behoort teen dié tyd weer honger te wees. Só sê Reynold Thakuli, woordvoerder van SANParke. Die leeumannetjie het sowat tien dae gelede ŉ eland op ŉ plaas aangrensend aan die park gevang. Sedertdien is daar egter nog geen oorskot van ander prooi in die gebied aangetref nie. Volgens Thakuli sou tekens van nog prooi in die soekgeselskap se guns kon tel en help om op die leeu se spoor te bly. Spoorsnyers het wel gister nuwe inligting ontvang oor waar die leeu hom mag bevind. Thakuli vertel dat ŉ vars spoor op ŉ plaas, sowat 60 km van die park, in ŉ noordelike rigting opgemerk is. Dié plaas is in die teenoorgestelde rigting van die dorp geleë, bevestig Thakuli. Spoorsnyers het die omgewing tot ná donker gefynkam waarna die soektog vanoggend hervat is. ŉ Veearts loop tans saam op die spoor ingeval hulle die dier opspoor en die geleentheid kry om die leeu te verdoof. Spoorsnyers meen op grond van die enkele oomblikke wat hulle die rondloperleeu onder oë gehad het dat dié leeu ŉ twee en ŉ half jaar oue mannetjie is. Maroela Media het vroeër berig die leeu het op 15 Februarie uit die park ontsnap nadat swaar reënval veroorsaak het dat grond onder die heining weggespoel het. Die leeu het glo onderdeur die heining gekruip.